钦定古今图书集成/明伦汇编/氏族典/第024卷 > 冯延鲁
## 钦定古今图书集成/明伦汇编/氏族典/第024卷 > 冯延鲁

按《十国春秋》，“南唐冯延鲁，字叔文，一名谧，延己异母
弟也。少负才名，烈祖时，与延己俱事元帅府。元宗立，
自礼部员外郎为中书舍人、勤政殿学士。保大中，师
出平建州，以延鲁为监军使。诸将欲乘胜，遂取福州。
枢密使陈觉将自为功，矫诏起边兵，命延鲁将之。会
吴越兵至，与城中夹击延鲁兵，延鲁败走，诸军大溃”，
死者万计。朝廷窜延鲁舒州，遇赦，复少府监。元宗择
廷臣为巡抚使，分按诸州，延鲁在焉。使还，迁中书舍
人，以工部侍郎出为东都副留守。周师南侵，分兵下
东都，延鲁窘蹙，自髡衣僧服而逃，被执，周世宗释之，
赐衣冠，授给事中。留大梁累年，迁刑部侍郎，放还为
户部尚书。宋兴，李重进举兵，宋太祖亲平之。元宗遣
延鲁朝于行在。后主嗣位，延鲁入贡于宋。疾作，太祖
遣使挟太医护视，命放还金陵，卒于家。